Bertel Haarder (V), 2010-03-02:
Alkoholmisbrug er desværre et meget udbredt og alvorligt problem med konsekvenser for misbrugerens eget liv, men desværre også ofte for andre, f.eks. de pårørende.
Hvis mor eller far drikker for meget, går det ud over nærværet med og omsorgen for børnene, og børnene bliver passive ofre for forældrenes misbrug.
Konsekvenserne rammer også nogle gange tilfældige ofre, f.eks. i forbindelse med trafikuheld på grund af spritkørsel og ved vold og ballade i nattelivet.
Så der er al mulig grund til, at der skal være adgang til hurtig og kvalificeret alkoholbehandling, så misbrugere kan få hjælp til at komme ud af deres misbrug.
Siden kommunalreformen i 2007 har kommunerne haft ansvaret for behandlingen på alkoholområdet.
De har efter sundhedsloven pligt til at stille gratis tilbud om alkoholbehandling til rådighed for kommunens borgere, senest 14 dage efter at misbrugeren har henvendt sig til kommunen.
Kommunerne kan vælge at løse opgaven ved at etablere egne tilbud eller ved at indgå aftaler med andre kommuner eller private udbydere af alkoholbehandling.
Med reformen fik kommunerne ansvaret for at skabe en styrket og sammenhængende indsats på området, og en samling af ansvaret har givet kommunerne nye muligheder for og ekstra tilskyndelse til at styrke den forebyggende og tidlige indsats, for det er selvfølgelig langt bedre at forebygge end at behandle.
Kommunerne organiserer alkoholbehandlingen på forskellige måder, og der er ingen tvivl om, at også når det gælder kvaliteten, er der variation.
Den varierende kvalitet er bl.a. baggrunden for, at regeringen sammen med partierne bag satspuljeaftalen for 2009 besluttede, at der skal etableres en kommunalt baseret godkendelses- og tilsynsordning for alkoholbehandling.
Med henblik på at komme med forslag til en sådan ordning har der været nedsat en arbejdsgruppe med deltagelse af bl.a. Sundhedsministeriet, Sundhedsstyrelsen og Kommunernes Landsforening.
Det har resulteret i, at Sundhedsstyrelsen nu har udarbejdet retningslinjer for kommunal godkendelse af alkoholbehandlingssteder, og med retningslinjerne slås der tre ting fast:
For det første er det den stedlige kommune, som efter en konkret vurdering godkender alkoholbehandlingssteder beliggende i kommunen.
Det betyder, at der ikke længere kan være tvivl om, hvem der har godkendelsesopgaven.
For det andet er kommunen ansvarlig for, at de behandlingssteder, kommunen godkender, umiddelbart efter indberettes til tilbudsportalen.
Det betyder, at andre kommuner har adgang til oplysninger om, hvilke behandlingssteder der er godkendt.
Det er jo vigtigt, når kommunerne skal betale regninger for personer, der har gjort brug af frit valg til ambulant alkoholbehandling på behandlingssteder uden for bopælskommunen.
For det tredje fører den stedlige kommune tilsyn med, om behandlingsstedet efterlever det grundlag, hvorpå godkendelsen er sket.
Det betyder, at der holdes øje med, om behandlingsstederne overholder betingelserne for at være godkendt og indgår som en del af det kommunale tilbud.
Sundhedsstyrelsen vil udarbejde et skema, som kan benyttes ved ansøgninger om godkendelse.
Skemaet har til formål at sikre, at kommunen får de oplysninger, der er nødvendige for at kunne vurdere ansøgningen.
Kommunerne vil herudover kunne få faglig rådgivning fra Sundhedsstyrelsen om alkoholbehandling.
Dermed har kommunerne adgang til såvel et praktisk redskab som faglig rådgivning i forbindelse med behandling af ansøgninger om godkendelse.
I retningslinjerne er der til hjælp for kommunerne beskrevet otte kriterier, og de skal sikre, at de behandlingssteder, der indgår i det kommunale behandlingstilbud, har den fornødne kvalitet.
Der skal være det faglige grundlag, og det skal være et praktisk redskab ved kommunernes vurdering af en ansøgning.
Samtidig opnås, at alle de oplysninger, der skal indberettes til tilbudsportalen, bliver indhentet af kommunen i forbindelse med godkendelsen.
Det første, de otte kriterier omhandler,
er organisatoriske forhold, den fysiske ramme; det andet er medarbejdere og deres faglige kompetencer; det tredje er behandlingsmetoder; det fjerde er behandlingsstedets målgruppe; det femte er behandlingsindsatsens tilrettelæggelse; det sjette er varighed, intensitet, organisation og de takster, som stedet tager for behandlingen; det syvende er, hvordan der følges op på behandlingen; det ottende er, hvordan behandlingsstedet dokumenterer resultater og sikrer kvalitetsudvikling.
Det er f.eks. vigtigt, at kommunerne ser på, hvilke behandlingsmetoder behandlingsstederne anvender, hvilke kompetencer personalet har, og hvordan personalet er sammensat.
Det er også vigtigt, at behandlingsstederne over for kommunen bekræfter, at de indberetter til det nationale alkoholbehandlingsregister, NAB.
Det er med det register, at Sundhedsstyrelsen kan overvåge indsatsen på alkoholbehandlingsområdet.
Som det sidste element indeholder retningslinjerne et afsnit om reglerne for sundhedsfaglig behandling på alkoholbehandlingssteder og tilsynet med det.
Det er nemlig vigtigt, at kommunerne i forbindelse med godkendelsen undersøger, hvilken form for behandling der foretages på stedet, for at kunne sikre, at reglerne om sundhedsfaglig behandling overholdes.
Med retningslinjerne vil kommunerne have et grundlag for at kunne vurdere kvaliteten af behandlingsstederne, og det betyder, at behandlingsstederne må oppe sig, hvis de vil godkendes af kommunen og blive en del af det kommunale tilbud, og de brodne kar i branchen, som ikke kan levere den nødvendige kvalitet, vil let kunne frasorteres.
Vi er nu nået så langt i processen, at retningslinjerne er sendt i høring hos relevante parter, og de vil blive offentliggjort, når høringen er gennemført.
Det betyder, at godkendelses- og tilsynsordningen forventes at være etableret omkring udgangen af marts måned i år – altså i denne måned.
For det er jo ikke nok at komme hurtigt i behandling for sit misbrug, det skal også være kvalificeret behandling.
Som nævnt vil en sådan godkendelses- og tilsynsordning være etableret i løbet af denne måned, og på den baggrund kan regeringen ikke tilslutte sig SF's forslag.